錢東之教授惠澤州呂道人硯爲賦長句
作者：陳與義
朝代：宋

paragraphs: 君不見銅雀臺邊多事土，走上觚稜蔭歌舞。
餘香分盡垢不除，却寄書林汙縑楮。
豈如此瓦凝青膏，冷面不識姦雄曹。
呂公已去泫餘泣，通譜未許弘農陶。
暮年得君真耐久，摩挲玉質雲生手。
未知南越石虛中，亦有文章似君否。
西家撲滿本弟昆，趣尚清濁何年分。
一朝墮地真瓦礫，莫望韓公無瘞文。